Vlugtelingkrisis in Kaapstad: ‘Oplossings moet gevind word’Vlugtelinge in Kaapstad (1 Maart 2020) (Foto: David Ritchie/African News Agency/ANA) Bongani Bongo, voorsitter van die portefeuljekomitee oor binnelandse sake, het Dinsdag gesê daar moet so gou as moontlik oplossings gevind word vir die vlugtelingkrisis wat steeds in Kaapstad heers. Volgens Bongo is talle pogings tot ingrypings reeds aangewend en ’n onlangse hofbevel is toegepas vir die verwydering van die vlugtelinge wat die Groentemarkplein in die middestad van Kaapstad sedert verlede jaar Oktober onwettig beset. Maroela Media het vroeër berig vlugtelinge het laat gespaander toe Kaapstadse wetstoepassers hulle Sondag van die Groentemarkplein af begin verwyder het. Ingevolge die hofbevel mag die vlugtelinge ook nie op enige ander plek in die middestad gaan plak nie. Van die vlugtelinge het nader aan die departement van binnelandse sake se kantore in Kaapstad geskuif. Bongo sê alhoewel hulle vlugtelinge en asielsoekers in die land verwelkom, wil hulle vlugtelinge ook maan om die land se wette na te kom. Kaapstad het Sondagoggend begin om die vlugtelinge te laat verwyder. (Foto: David Ritchie/ANA) Bongo het benadruk dat die vlugtelinge volgehou het om die wette van hierdie land te ondermyn. “Dit is hul manier om die Verenigde Nasies se Hoë Kommissaris vir Vlugtelinge (UNHCR) te dwing om op te tree op ’n manier wat slegs vir hulle tevrede stel,” sê Bongo. Die UNHCR het reeds gesê dat hy nie kan help nie. Bongo het gesê die stadsverordeninge van Kaapstad en die onlangse hofbevel moet ook ten volle toegepas word om te verseker dat die saak opgelos word. Verder het hy die portefeuljekomitee ingelig dat hy met die lande waarheen die vlugtelinge sê hul bereid is om te verhuis, in verbinding getree het. Hierdie lande is egter nie bereid om hulp te verleen nie. “Ons wil ŉ beroep doen op die vlugtelinge om te oorweeg om weer deel te raak van die gemeenskappe waaruit hulle kom en om kinders in staat te stel om weer skool toe te gaan,” het Bongo gesê. Bongo doen ’n beroep op alle regeringsvlakke om met die UNHCR en die vlugtelinge saam te werk om oplossings te vind vir die uitdagings wat die vlugtelinge in die gesig staar.